«Ciutat de vidre (City of Glass)». Basada en la novel·la gràfica de Paul Auster (text), David Mazzucchelli i Paul Karasik (adaptació i dibuixants). Traducció: Joan Sellent. Dramatúrgia: Mònica Bofill i Ricard Soler i Mallol. Intèrprets Grec 2016: Joan Arqué, Francesc Ferrer i Nuri Santaló. Intèrprets Sala Beckett 2017: Joan Arqué, Pepo Blasco i Nuri Santaló. Veu de Daniel: Gabriel Bofill. Escenografia: Josep Carreras. Il·luminació: Adrià Pinar. Vestuari: Carlota Ricart. So: Ariane Lamarre. Tècnic: Víctor Peralta. Projeccions: Adrià Pinar i Mònica Bofill. Assessorament moviment: Andreu Martínez. Ajudanta direcció: Mònica Bofill. Direcció: Ricard Soler i Mallol. Coproducció Companyia Obskené i Grec 2016 - Festival d'Estiu de Barcelona. Premi Adrià Gual 2015 projecte escenificació de l’Institut del Teatre de la Diputació de Barcelona. Estrena: Grec 2016. Sala Maria Aurèlia Capmany, Mercat de les Flors, Barcelona, 27 juliol 2016. Reposició: Sala Beckett, Barcelona, 13 maig 2017.
_______________________________________________________________

De la novel·la a la novel·la gràfica i de la novel·la gràfica al teatre (¿gràfic?). I el recorregut fins aquí ha durat trenta anys. Però sembla com si pel camí s'hagués perdut alguna cosa. En l'estrena molt fugaç —només dos dies— al Mercat de les Flors, dins el Festival Grec del 2016, ja es va apuntar que aquesta adaptació de «Ciutat de vidre» de Paul Auster (Newark, Nova Jersey, EUA, 1947) —la primera novel·la de la «Trilogia de Nova York» que va rellançar l'escriptor internacionalment— necessitava alguns ajustos.


El primer ajust, la sala. I aprofitant ara que la companyia Obskené —que va obtenir el premi Adrià Gual 2015 amb aquest projecte— és la resident de la nova Beckett, el muntatge s'ha resituat en un espai més idoni perquè els espectadors estan més a tocar de l'escenografia (¿gràfica?) —obra molt original de Joan Carreras, que ocupa el pla de l'escenari i les làmines del fons per a la projecció de les vinyetes, muntatge molt treballat d'Adrià Pinar i Mònica Bofill—, i gairebé se senten inclosos dins les pàgines de la novel·la gràfica, que els amants del gènere anomenen també còmic.


L'ajust que era més difícil de retocar era la concepció de l'espectacle. Els dramaturgs de la companyia Obskené han volgut experimentar des del primer moment amb la fusió del còmic amb el teatre, una pràctica no gaire habitual, i sense deixar de banda el text del guió de la novel·la gràfica —una altra mostra del llenguatge contemporani del traductor Joan Sellent (la novel·la original va ser traduïda per Albert Nolla)—, ofereixen també un triple suggeriment a la crida d'espectadors: els seguidors d'Auster, no necessàriament gent de teatre; els seguidors del còmic, no necessàriament gent d'Auster; i els seguidors de la companyia teatral, no necessàriament gent de còmic.


Un còctel força arriscat que salva en primer lloc el currículum de l'autoria original que, a més de Paul Auster, compta amb dos reconeguts autors nord-americans de novel·la gràfica o de còmic com Paul Karasik (Washington, EUA, 1956) i David Mazzucchelli (?, EUA, 1960). Va ser Mazzucchelli qui va rebre la proposta de convertir la novel·la del 1985 de Paul Auster a novel·la gràfica, però com que en principi no se'n va sortir, va demanar la col·laboració i coautoria de Paul Karasik. I el resultat, que va veure la llum el 1994, no va passar desapercebut fins a considerar-se un dels còmics nord-americans més cèlebres del segle XX. No va ser fins al maig del 2012 que Angle Editorial el va publicar en català, present encara en el seu catàleg.


Els espectadors assisteixen, doncs, a un viatge en vinyetes en blanc i negre protagonitzat pels diversos personatges de l'obra que es reparteixen els tres intèrprets del muntatge. El que temps enrere va ser poeta, en Quinn, i ara autor de novel·la negra de quiosc (interpretat per Joan Arqué) viu l'època de pair la mort de la seva dona i el seu fill. Engolit per la gran poma —per cert, el director del muntatge va fer el recorregut de l'itinerari de la trama pels espais de Nova York que s'hi descriuen— entra en l'atzar de fer cas d'una trucada telefònica equivocada que rep confonent-lo amb un tal detectiu anomenat Paul Auster (picada d'ullet de l'autor).


És així com Quinn s'introdueix en la vida d'un personatge enigmàtic —que interpreta, entre altres, i amb do de pit que s'agraeix, l'actor Pepo Blasco— que es vol protegir del seu pare arran d'un passat psicològicament fosc. Quinn —el fals detectiu Auster— és rebut per la jove dona del seu client (l'actriu Nuri Santaló) que el posa en antecedents de la situació familiar.


El laberint que per a Quinn representa l'urbs de Nova York és també el laberint de la seva pròpia vida, esmaperdut entre el brogit de la ciutat, el trencaclosques de carrers, tan esmaperdut com entre el seu destí esmicolat i el trecaclosques de la personalitat que ha suplantat per fer-se amb una sortida que tampoc no li dóna la literatura de gènere negre davant el temor de la pàgina en blanc.


¿I un cop analitzat el subconscient del Paul Auster de debò, quin és el resultat de la fusió del còmic amb el teatre de la companyia Obskené? Diria que els espectadors acaben triant una de les dues opcions: o s'enganxen al discurs dels personatges o s'enganxen a les projeccions de les vinyetes que, en un muntatge audiovisual mil·limètric, fan coincidir les accions amb el que mostren.


No hi ha terme mig. Si s'opta pel còmic projectat, els intèrprets són com personatges que entren i surten de les seves vinyetes. Si s'opta pels personatges, en una trama que tampoc no és ni lineal ni senzilla de desxifrar, la projecció de les vinyetes és un complement que fa el paper de sobretitulat, però amb dibuixos.


Diria que la Companyia Obskené ha fet una mena de muntatge penjat a ISSUU, però de carn i os, amb la novel·la gràfica de Paul Auster, passant fulls i saltant vinyetes, apte bàsicament per a fans del gènere i de l'autor, però lluny de captivar la gent més convencional de teatre, malgrat que l'escenografia i la il·luminació hi juguen un paper important i fan que durant una hora i quart ningú no acabi de desconnectar del que reflecteix el vidre a través del qual es mira la ciutat d'Auster.

Andreu Sotorra, Clip de Teatre, 13 maig 2017
_______________________________________________________________
GREC 2016

_______________________________________________________________

«Ciutat de vidre». Autors: Paul Auster, David Mazzucchelli i Paul Karasik. Direcció: Ricard Soler i Mallol. Dramatúrgia: Mònica Bofill i Ricard Soler i Mallol. Traducció: Joan Sellent. Interpretació: Joan Arqué, Francesc Ferrer i Nuri Santaló. Veu de Daniel: Gabriel Bofill. Escenografia: Josep Carreras. Moviment: Andreu Martínez. Figurinista: Carlota Ricart. Cap tècnic i disseny d’il·luminació: Adrià Pinar. Disseny de so: Ariane Lamarre. Projeccions: Adrià Pinar i Mònica Bofill. Ajudanta de direcció: Mònica Bofill. Tècnica de llums: Ada González. Construcció de l’escenografia: Josep Carreras. Confecció de l’escenografia tèxtil: Por-Escena. Disseny gràfic: Magda Puig. Producció: Nuri Santaló. Distribució: Tinglado d’Arts Escèniques. Una coproducció del Grec 2016 Festival de Barcelona i la Companyia Obskené. Premi Adrià Gual 2015 de l’Institut del Teatre al millor projecte d’escenificació. Grec 2016. Sala Maria Auràlia Capmany, Mercat de les Flors, Barcelona. Del 27 al 28 de juliol.
_______________________________________________________________
Perduts desgraciadament en la tecnologia

El còmic és un antecedent del cinema i la televisió. Efectivament, el lector posa veu, ritme i caràcter alsm personatges que es desenvolupen en una historieta. La història gràfica, resultat de la novel·la Ciutat de vidre (de Paul Auster) juga amb fer de mirall amb l'obra i confondre més les identitats: entén, doncs, que no val posar els pensaments a personatges de vinyetes, si no transformar el discurs. Lamentablement, no es veu que l'aportació teatral (que podria ser realment molt interessant) faci ressò de gaire més que la pròpia trama. Potser hagués estat més eficaç haver renunciat a la història gràfica (la multiprojecció que han realitzat, ambiciosos, és tant atractiva que acapara l'atenció i desllueix el treball dels actors) i tornar a oferir un altre mirall a aquesta Ciutat de vidre de personatges sense rostre, o sense nom, o amb el telèfon que no els hi pertoca. 

Obskené és una companyia valenta que busca en múltiples formats. Aquest eclecticisme és tant atractiu com perillós. Perquè poden signar adaptacions genials com el Fuenteovejuna, breve tratado sobre las ovejas domésticas o experiències prometedores com Gran rifa del fabulós viatge a Mèxic (del que no se sap si s'ha completat el documental previst). també era intrigant Este no es un lugar adecuado para morir, que partia del teatre textual amb imatges poètiques i desoladores d'Albert Boronat. Aquest Ciutat de vidre, premiat amb l'Adrià Gual 2015 de l'Institut del Teatre al millor projecte d'escenificació, descol·loca perquè desenfoca massa la teatralitat. No hi ha interès, tot i que sense conèixer la història, es percep que hi ha, en el fons, uns sentiments (com la pèrdua del fill i la dona del protagonista) que es pot intensificar a través de la interpretació. La peça té potència si s'aconsegueix concentrar en les contradiccions dels personatges, més enllà del tòpic de la gavardina i de la dona espaterrant casada amb un ésser malaltís i obsessiu.

Jordi Bordes, Recomana, 29 juliol 2016
_______________________________________________________________

Una Ciutat de vidre massa fràgil

El Premi Adrià Gual al millor projecte d’escenificació, atorgat per l’Institut del Teatre, selecciona i premia un projecte teatral que s’acaba programant al Grec. Sobre el paper, mai més ben dit, l’adaptació escènica de Ciutat de vidre tenia molts números a favor: adaptació de la novel·la gràfica basada en el llibre homònim de Paul Auster, multiprojeccions, trasllat del llenguatge del còmic a escena. El resultat ha acabat essent un espectacle visualment polit, però teatralment fallit. Una llàstima.
La novel·la de Paul Auster Ciutat de vidre, inclosa dins la Trilogia de Nova York, és un relat que a partir d’una història més o menys clàssica de gènere negre acaba desembocant en una reflexió sobre la identitat i les obsessions de l’individu contemporani. La novel·la gràfica de David Mazzucchelli i Paul Karasik, de la qual la companyia en té els drets, està considerada una de les millors del segle XX, i permet una lectura sintetitzada i pausada del relat d’Auster, amb un estil a mig camí entre el realisme i l’expressionisme de traç gruixut.

L’opció triada per Ricard Soler Mallol, director de l’espectacle, responsable de la dramatúrgia juntament amb Mònica Bofill, consisteix en fer una versió fidel de l’obra gràfica, traslladant-la a escena mitjançant projeccions. El giny escenogràfic de Josep Carreras és resolutiu, això sí, i el paviment que esdevé fons amb el traçat de Nova York és estèticament agradable a la vista, tot i que no se’n faci massa ús.

Però de seguida que comença l’espectacle veiem que hi ha quelcom que no rutlla, i això és la proposta de dramatúrgia i direcció: l’aspecte narratiu propi de la literatura (ja sigui en off, amb text projectat a la pantalla, o dit pel protagonista) funciona en escena si la teatralitat es troba al mateix nivell, és a dir, posant tots els recursos escènics al servei del text i l’acció dramàtica. Les projeccions, en aquest cas, acaben sent un bonic teló de fons i poca cosa més. L’evolució 2.0. dels telons pintats de principis de segle XX.

El desajust principal en la direcció d’actors és el to, que sembla que el director no hagi acabat de trobar: no sabem si estem veient una pel·lícula dels anys cinquanta, un espectacle familiar o un xou de La Cubana. Els tres esforçats intèrprets (Joan Arqué, Francesc Ferrer i Nuri Santaló) intenten salvar la proposta, però els desajustos interpretatius són considerables, i si bé Ferrer té una gran vis còmica, la seva creació de personatges sembla que formi part d’un altre espectacle.
Un cop vist per on aniran els trets, l’espectador pot triar entre centrar la seva atenció en les projeccions (estàtiques, fotogràfiques) o en l’acció teatral pròpiament dita, i la història de solitud i desesperació de Paul Auster acaba resultant gratuïta i poc interessant. Les dimensions de la Sala Maria Aurèlia Capmany no ajuden massa a un espectacle que seria més adequat en un teatre mitjà, tot sigui dit, i els aplaudiments de cortesia del públic van evidenciar una recepció més aviat freda. La companyia Obskené no s’atura, i a la propera edició de FiraTàrrega hi presentarà Manifesta, un espectacle de circ polític. Hi anirem, amb moltes ganes, esperant i desitjant que aquesta Ciutat de vidre hagi estat l’excepció que confirma la regla.
Oriol Puig Taulé, Núvol, 31 juliol 2016

